Sellise koonddokumendi avaldamine, mida on muudetud pärast väikese muudatuse heakskiitmist kooskõlas määruse (EL) nr 1151/2012 artikli 53 lõike 2 teise lõiguga

(2020/C 58/10)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 artikli 6 lõike 2 kolmanda lõiguga (1).

Väikese muudatuse heakskiitmise taotluse leiab Euroopa Komisjoni andmebaasist eAmbrosia.

KOONDDOKUMENT

„KRAŠKA PANCETA“

ELi nr: PGI-SI-00833-AM01 – 23. jaanuaril 2019

KPN ( ) KGT (X)

1. Nimetus

„Kraška panceta“

2. Liikmesriik või kolmas riik

Sloveenia

3. Põllumajandustoote või toidu kirjeldus

3.1. Toote liik

Klass 1.2.Lihatooted (kuumtöödeldud, soolatud, suitsutatud jne)

3.2. Toote kirjeldus, mida punktis 1 esitatud nimetus tähistab

Nimetusega „Kraška panceta“ tähistatakse iseloomuliku ristkülikukujuga traditsioonilist kuivatatud lihatoodet. Lõpptoote miinimumkaal on 2,2 kg.

Toodet „Kraška panceta“ toodetakse taisest sealihast. Kuivatamiseks ettevalmistamisel jäetakse kamar liha külge, aga eemaldatakse ribid. Õhukeste lihaviilude iseloomulike organoleptiliste omaduste kujunemist soodustab kuivsoolamine üksnes meresoolaga ning kuumtöötlemiseta kuivatamine ja laagerdamine. Kõhutükkide läbikasvanud liha on kuiv ja tihke ning säilitab ka surve all elastsuse. Ribide asukoht on piisavalt nähtav. Tootelt vahetult enne tarbimist eemaldatav nahk on tugev ja sile. Laagerdumisel omandavad kõhutükkide taised osad iseloomuliku roosa värvuse. Pekiosa on kreemikasvalge värvusega. Lihatüki lõikepindadel on valdavalt pekiviirgudega vahelduvad tailihakihid. Organoleptiliste omaduste puhul hinnatakse eelkõige õrna tekstuuriga õhukeste lihaviilude väliseid tunnuseid. Liha tai- ja pekikihid on omavahel tihedalt seotud. Lihaviil peab olema täidlase harmoonilise lõhna ning magusa, aga mitte soolase maitsega.

Soolasisaldus on kuni 6 %, kuivatamise määr vähemalt 33 %, aw-väärtus kuni 0,92, valgusisaldus vähemalt 15 % ja rasvasisaldus vähemalt 36 %.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toote „Kraška panceta“ tootmiseks valitakse lihatõugu sigade liha. Pekk saadakse rinnatükist, milles on vähemalt üheksa nähtavat ribi. Toode hõlmab ka küljetükkide lihakaid osi. „Kraška panceta“ ristkülikukujuliste lihaviilude pikkus on tavapäraselt 45–55 cm ja laius 18–24 cm. Värske kõhutüki miinimumkaal on 4 kg. Kuivatamiseks ettevalmistamisel jäetakse kamar liha külge, eemaldatakse ribid, lõigatakse küljed siledaks; liha ja kamar peavad olema laitmatud. Siseküljelt eemaldatakse pehme pekk.

3.4. Tootmise erietapid, mis peavad toimuma määratletud geograafilises piirkonnas

Kõik „Kraška panceta“ tootmisetapid (toorainete valik, soolamine, kuivatamine/laagerdamine) peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kaitstud geograafilise tähisega toodet „Kraška panceta“ müüakse terve või pooliku kõhutükina, mille välimise osa kamarale on põletatud „Kraška panceta“ logo. Ostjate soove arvestades (delikatessimüük) võib toode olla lõigatud ühtse suurusega viiludeks. Kõhutüki iseloomulike organoleptiliste omaduste, tailiha punase ja pekiosa kreemikasvalge värvuse säilitamiseks on ülimalt oluline toote „Kraška panceta“ lõikamise ja pakendamise protsessi üksikasjalik tehnoloogiline järelevalve. Kõhutüki kvaliteeti võib oluliselt rikkuda õhu käes hoidmisest tingitud oksüdeerumine. Seepärast võib toodet „Kraška panceta“ lõigata ja kaubanduslikult pakendada üksnes kõnealuse toote valmistamiseks registreeritud tootmisettevõtetes. Sel viisil on toodet võimalik pakendada viivitamata, vältida sobimatu temperatuuri juures õhuga kokkupuutumisest tingitud oksüdeerumist ning tagada peekoni vajalik mikrobioloogiline ohutus. Sellise süsteemi abil tagatakse pidev järelevalve, täielik jälgitavus ning toote „Kraška panceta“ iseloomulike omaduste säilimine, mis on olulise tähtsusega autentsuse ja tarbijate usalduse püsimajäämiseks.

3.6. Sellise toote märgistamise erieeskirjad, millele registreeritud nimetus viitab

Kõigil tootjatel, kellele on antud toote „Kraška panceta“ tootmise spetsifikaadi vastavustunnistused, on õigus tähistada oma tooteid kõnealuse toote nimetuse ja logoga. Logol on kõhutüki stiliseeritud kujutis ning nimetus „Kraška panceta“. Tootja registreerimisnumber on logo kõrval. Logo kasutamine on „Kraška panceta“ kõigi turustamisviiside puhul kohustuslik. „Kraška panceta“ tervetel tükkidel on kamarasse põletatud identifitseerimistähis.

Toode „Kraška panceta“ peab olema ka identifitseeritav sõnade zaščitena geografska označba (kaitstud geograafiline tähis) ja riikliku kvaliteedisümboli alusel.

4. Geograafilise piirkonna täpne määratlus

Toote „Kraška panceta“ tootmispiirkond piirneb Kostanjevica na Krasu ja Opatje selo vahelise joonega, kulgeb siis Itaalia piirini ja edasi mööda piiri kuni Lipica piiriületuspunktini; seejärel jätkub see mööda teed Lokevi külani, mis kuulub samuti määratletud piirkonda, edasi piki Divača teed ja seejärel sirgjoones läbi Vrabče, Štjaki, Selo, Krtinovica ja Kobdilj külade ning ikka sirgjoones Škrbina lähistel läbi Mali Doli, seejärel Lipa ja Temnica suunas, kuni jõuab taas Kostanjevica na Krasusse. Kõik eespool nimetatud külad on määratletud geograafilise piirkonna osad.

5. Seos geograafilise piirkonnaga

Karsti platoo (sl k. Kras) on üks suuremaid Sloveenia maastikualasid. See on tüüpilise karsti maastikuga lainjas-künklik lubjakiviplatoo (orud, karstilehtrid, külgorud, kuristikud ja maa-alused koopad). Karsti platoole on iseloomulik lubjarikas pinnas; lubjakivipinnase peal on Karsti kuulus punane muld, tuntud ka kui terra rossa. Pealiskihi moodustab õhuke, peamiselt kivine mullakiht, mille mõnes osas on siiski kõrrelisi, põõsaid ja hõredat metsa.

Karsti platoo kliimat mõjutab peamiselt mere lähedus. See on koht, kus pehme vahemereline kliima saab kokku külma kontinentaalse õhumassiga. Piirkonnale on omased temperatuurikõikumised, kuna külm kontinentaalne õhk tungib Karsti boora tuulena Vahemere piirkonda. Tänu lähedaolevale merele võib temperatuur keset talve pärast päevi kestnud jääkülmi boora tuuli järsult tõusta. Mahasadanud lumi sulab kiiresti. Mere lähedus mõjutab oluliselt ka suveaega, mil valitseb kuum ja selge ilm. Karsti platoo mitmekesise maastiku ja mere vahetu läheduse tõttu puhuvad piirkonnas alati tuuled või tuulehood, millest on tingitud määratletud geograafilise piirkonna üsna madal suhteline õhuniiskus.

Piirkonna loodusolud tagavad liha kuivatamiseks soodsa mikrokliima, mida kohalikud elanikud on iidsetest aegadest ära kasutanud. Niiskuse ja temperatuuri õige tasakaalu saavutamiseks kasutavad nad paksude seintega Karsti platoo majade eri ruume. Talunikud kannavad reietükke (pršut), kõhutükki (panceta), seakaela (vratovina), vorste ja muid lihatooteid ruumist ruumi, et saavutada laagerdumisprotsessi iga etapi jaoks vajalik niiskuse ja temperatuuri tasakaal. Nii on aja jooksul kogemuste suurenedes paranenud tehnilised oskused ja praktilised teadmised muutunud kohalike hulgas püsitraditsiooniks.

Kaitstud geograafilise tähisega toode „Kraška panceta“ põhineb tootmise traditsioonil ja toote mainel.

Karsti piirkonnas saab pehme vahemereline kliima kokku külma kontinentaalse õhumassiga. Karsti platoo mitmekesise maastiku ja mere vahetu läheduse tõttu puhuvad piirkonnas alati tuuled või tuulehood, millest on tingitud määratletud geograafilise piirkonna üsna madal suhteline õhuniiskus. Kõhutüki tootmisel on liha kuivatamiseks soodsad looduslikud tingimused ja turunõudlus soodustanud kohalike elanike tahet seda nõudlust järgida.

Lihakuivatamise pikaajalisest traditsioonist annavad tunnistust 1689. aastast pärit ürikud. Aja jooksul kasutatud kogemuste varal kujunenud tehnilised oskused on kohalike hulgas muutunud püsitraditsiooniks, mille kestmise eest on hoolt kantud põlvest põlve. Tänu Karsti piirkonna elanike tootmistegevusele on välja kujunenud toote „Kraška panceta“ äratuntav kuju ja organoleptilised omadused.

Toode „Kraška panceta“ on ristkülikukujuline tükk, mis koosneb vähemalt üheksa ribiga küljetükist. Tai- ja pekiliha suhe on õige just sel viisil lõigatud tükis. Sellises tükis on tailiha rohkem kui pekki. Toote eripära on ka meresoolaga kuivsoolamine. Ka kuivatamine ja laagerdamine toimub kuumtöötlemiseta temperatuuril alla 18 °C, mis tähendab, et lihavalgud kuumuse tõttu ei muutu ja rasvkude püsib tihkena.

Kuivamise ja laagerdumise hoolikas jälgimine tagab tootele „Kraška panceta“ omase kvaliteedi, tänu millele on toode tarbijate seas populaarne ja väga nõutud.

Erinevalt Sloveenia muude alade elanikest toodavad Karsti platoo elanikud kuivatatud lihatooteid alati kuivsoolamise teel, kasutades väheses koguses soola. Sloveenia muudes piirkondades kasutatakse soolvett või kuiv- ja märgsoolamise kombinatsiooni. Kuivsoolamisprotsess ja madalal temperatuuril suhteliselt pikka aega laagerdumine mõjutavad oluliselt toote „Kraška panceta“ eripäraseid organoleptilisi omadusi. Tänu laagerdumisastmele, iseloomulikule lõhnale ja maitsele on toode „Kraška panceta“ selline eriroog, mida Karsti toorsingiga (Kraški pršut) serveeritakse ametlikel üritustel tavapärase eelroana.

Toote „Kraška panceta“ tootmise uus ajastu algas 1977. aastal, kui tootjad hakkasid tegutsema eritehnoloogiaga varustatud tootmisüksustes.

Toote „Kraška panceta“ mainest annavad tunnistust mitmesugused kirjandusteosed, brošüürid ja teabematerjalid. Juba 1978. aastal kirjeldati toodet „Kraška panceta“ ühe tootja reklaamvoldikus. Stanislav Renčelj tutvustas toodet „Kraška panceta“ raamatutes „Suhe mesnine narodne posebnosti“ (Kuivatatud lihatooted – rahvusroad) (1991), „Kraška kuhinja“ (Karsti köök) (1999), „Suhe mesnine na Slovenskem“ (Sloveenia kuivatatud lihatooted) (2008) ning „Okusi Krasa“ (Karsti piirkonna maitsed) (2009). Janez Bogataj tutvustas toodet „Kraška panceta“ oma 2007. aastal ilmunud raamatus „Okusiti Slovenijo“ (Sloveenia maitsed) kui Sloveenia traditsioonilist hõrgutist. Tootele on osutatud ka mitmes reklaamväljaandes: kolmekeelne teos „Do odličnosti za Dober Okus“, Slovenija (1998) (Rise to Excellence for the Gourmet, Slovenia; Dem Exzellenten Genuß Entgegen, Slovenia); Edamus, Bibamus, Gaudeamus (Interreg III projekt, 2006); „Kras in Kraške posebnosti“ (Karsti platoo ja piirkonna rahvuslikud road) (Phare programm); „Pomlad Kraških dobrot“ (Karsti platoo rahvuslikud kevadised road) (Karsti katseprojekt, 2001); „Dobrote Krausa Brkinovis“ (Karsti ja Brkinovi rahvuslikud road) (Sežana omavalitsusüksus, 2010).

Toote „Kraška panceta“ tootjad on osalenud Gornja Radgona rahvusvahelisel põllumajanduse ja toiduainete messil, kus viimase kümne aasta jooksul on kõnealune toode saanud suure tunnustuse ja mitmete asuhindade osaliseks.

Viide spetsifikaadi avaldamisele

(viitemääruse artikli 6 lõike 1 teine lõik)

http://www.mkgp.gov.si/si/delovna_podrocja/kmetijstvo/zascita_kmetijskih_pridelkov_oziroma_zivil/specifikacije_kmetijskih_pridelkov_in_zivil_zascitenih_pri_evropski_komisiji/specifikacije_v_postopku_potrditve_pri_eu_komisiji/

(1) EÜT L 179, 19.6.2014, lk 17.